মুহাম্মাদ আখতারুজ্জামান : একসময় রাষ্ট্রায়ত্ত ব্যাংকগুলোর মধ্যে সবচেয়ে ভালো অবস্থায় ছিলো বেসিক ব্যাংক। বর্তমান আওয়ামী লীগ সরকারের শাসনামলে অনিয়ম আর লুটপাটের কারণে ব্যাংকটি এখন মৃতপ্রায়। এর হোতা সরকারের আনুকূল্যে থাকা ব্যাংকটির সাবেক চেয়ারম্যান আবদুল হাই বাচ্চু। ব্যাংকটিকে কোমায় নিয়ে অক্সিজেন মাস্ক দিয়ে বাঁচিয়ে রাখা হয়েছে। একই কারণে ও দলীয় হস্তক্ষেপে বেসিক ব্যাংকের ভাগ্যবরণের পথে এখন রাষ্ট্রায়ত্ত আরেকটি আর্থিক প্রতিষ্ঠান জনতা ব্যাংক। সরকার ক্ষমতায় আসার পর কোনো নিয়মনীতির তোয়াক্কা না করে ব্যাংকটি এক গ্রাহককেই মাত্র ৬ বছরে দিয়েছে ৫ হাজার ৫০৪ কোটি টাকার ঋণ ও ঋণসুবিধা। এই গ্রাহক হচ্ছেন এননটেক্স গ্রুপের ব্যবস্থাপনা পরিচালক (এমডি) মো. ইউনুস (বাদল)। অথচ নিয়ম অনুযায়ী তিনি ৭৫০ কোটি টাকার বেশি ঋণ পেতে পারেন না। গ্রাহক ইউনুস এখন এ ঋণ পরিশোধ করতে পারছেন না। নিয়ম মেনে ঋণ না দেয়ায় বিপদে পড়েছে ব্যাংকটি। শুধু এখানেই শেষ নয়, এই অনিয়মের পর আরও থলের বিড়াল বের হতে থাকে। ৫০০ কোটি টাকার ওপরে এমন ছোট খাটো ঋণ জালিয়াতির ঘটনা ফাঁস যেন নিত্যনৈমিত্তিক ঘটনায় পরিণত হতে থাকে। এরপর আবারও জনতা ব্যাংকে ঘটে বড় ঋণ কেলেঙ্কারির ঘটনা। এবার ভুঁয়া রফতানি নথিপত্র তৈরি করে বিপুল পরিমাণ অর্থ তুলে নেয়ার খবর ফাঁস হয়ে যায়। অপকর্মে সহায়তা করার পাশাপাশি ক্রিসেন্ট গ্রুপকে অর্থায়নও করে জনতা ব্যাংক। ক্রিসেন্টের কাছে জনতা ব্যাংকের পাওনা ২ হাজার ৭৬০ কোটি টাকা। বিদেশে রফতানির ১ হাজার ২৯৫ কোটি টাকা আটকা রয়েছে। সরকারের নগদ সহায়তা তহবিল থেকে তুলে নিয়েছে ১ হাজার ৭৫ কোটি টাকা। সব মিলিয়ে গ্রুপটি সরকারি ব্যাংক ও সরকারের তহবিল থেকে মাত্র পাঁচ বছরেই নিয়ে নিয়েছে ৫ হাজার ১৩০ কোটি টাকা। ফলে মাত্র দু’টি গ্রুপের কাছেই ব্যাংকটির পাওনা ১০ হাজার ৬৩৪ কোটি টাকা। যার পুরোটাই এখন খেলাপির খাতায় চলে গেছে। ফলে অনিয়ম ও দলীয় হস্তক্ষেপে লুটপাটের কারণে বেসিক ব্যাংকের মতো করুণ পরিণতির দিকে যাচ্ছে এক সময়ের ভালো অবস্থানে থাকা জনতা ব্যাংক।